title: Kommissionens gennemførelsesforordning (EU) 2021/863 af 28. maj 2021 om indledning af en undersøgelse vedrørende den mulige omgåelse af de udligningsforanstaltninger, der blev indført ved gennemførelsesforordning (EU) 2020/776 over for importen af visse vævede og/eller stingfæstnede stoffer af glasfiber med oprindelse i Folkerepublikken Kina og Egypten, ved import af visse vævede og/eller stingfæstnede stoffer af glasfiber afsendt fra Marokko, uanset om varen er angivet med oprindelse i Marokko, og om at gøre denne import til genstand for registrering

text:
                  31.5.2021

                  DA

                  Den Europæiske Unions Tidende

                  L 190/76

         KOMMISSIONENS GENNEMFØRELSESFORORDNING (EU) 2021/863
         af 28. maj 2021
         om indledning af en undersøgelse vedrørende den mulige omgåelse af de udligningsforanstaltninger, der blev indført ved gennemførelsesforordning (EU) 2020/776 over for importen af visse vævede og/eller stingfæstnede stoffer af glasfiber med oprindelse i Folkerepublikken Kina og Egypten, ved import af visse vævede og/eller stingfæstnede stoffer af glasfiber afsendt fra Marokko, uanset om varen er angivet med oprindelse i Marokko, og om at gøre denne import til genstand for registrering
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2016/1037 af 8. juni 2016 om beskyttelse mod subsidieret import fra lande, der ikke er medlemmer af Den Europæiske Union (1) (»grundforordningen«), særlig artikel 23, stk. 4, og artikel 24, stk. 5,
         efter at have underrettet medlemsstaterne, og
         ud fra følgende betragtninger:
         A.   ANMODNING

                     (1)

                     Europa-Kommissionen (»Kommissionen«) har modtaget en anmodning i henhold til artikel 23, stk. 4, og artikel 24, stk. 5, i grundforordningen om en undersøgelse af den mulige omgåelse af udligningsforanstaltningerne over for importen af visse vævede og/eller stingfæstnede stoffer af glasfiber med oprindelse i Folkerepublikken Kina og Egypten og om at gøre importen af visse vævede og/eller stingfæstnede stoffer af glasfiber afsendt fra Marokko, uanset om varen er angivet med oprindelse i Marokko, til genstand for registrering.

                     (2)

                     Anmodningen blev indgivet den 19. maj 2021 af TECH-FAB Europe e.V.

               B.   VARE

                     (3)

                     Den vare, der er berørt af den mulige omgåelse, er stoffer af vævede og/eller stingfæstnede endeløse glasfiberrovings og/eller garn med eller uden andre elementer, undtagen varer, som er imprægnerede eller præimprægnerede (prepregs) og undtagen open mesh-stoffer med en cellestørrelse på over 1,8 mm i både længde og bredde, der vejer mere end 35 g/m2, som på datoen for ikrafttrædelsen af Kommissionens gennemførelsesforordning (EU) 2020/776 (2) var tariferet under KN-kode ex 7019 39 00, ex 7019 40 00, ex 7019 59 00 og ex 7019 90 00 (Taric-kode 7019390080, 7019400080, 7019590080 og 7019900080), og med oprindelse i Folkerepublikken Kina og Egypten (»den pågældende vare«). Det er denne vare, som de gældende foranstaltninger finder anvendelse på.

                     (4)

                     Den undersøgte vare er den samme som den, der er defineret i foregående betragtning, i øjeblikket henhørende under KN-kode ex 7019 39 00, ex 7019 40 00, ex 7019 59 00 og ex 7019 90 00, men afsendt fra Marokko, uanset om varen er angivet med oprindelse i Marokko (Taric-kode 7019390081, 7019400081, 7019590081 og 7019900081) (»den undersøgte vare«).

               C.   GÆLDENDE FORANSTALTNINGER

                     (5)

                     De gældende foranstaltninger, der muligvis omgås, er de udligningsforanstaltninger, der indførtes ved gennemførelsesforordning (EU) 2020/776 om indførelse af endelig udligningstold på importen af visse vævede og/eller stingfæstnede stoffer af glasfiber med oprindelse i Folkerepublikken Kina og Egypten og om ændring af gennemførelsesforordning (EU) 2020/492 (3) om indførelse af endelig antidumpingtold på importen af visse vævede og/eller stingfæstnede stoffer af glasfiber med oprindelse i Folkerepublikken Kina og Egypten (»de gældende foranstaltninger«).

               D.   BEGRUNDELSE

                     (6)

                     Anmodningen indeholder tilstrækkelige beviser for, at de gældende udligningsforanstaltninger over for importen af den pågældende vare omgås ved import af den undersøgte vare. Navnlig viser de beviser, som Kommissionen har til rådighed, følgende:

                     (7)

                     Der er sket en ændring i handelsmønstret for eksporten fra Folkerepublikken Kina og Egypten og Marokko til Unionen efter indførelsen af foranstaltninger over for den pågældende vare.

                     (8)

                     Denne ændring synes at skyldes en praksis, for hvilken der ikke foreligger nogen tilstrækkeligt gyldig grund eller økonomisk begrundelse ud over indførelsen af tolden, nemlig afsendelse af den pågældende vare via Marokko til Unionen, uanset om den har undergået en samle- eller færdiggørelsesproces i Marokko.

                     (9)

                     Endvidere tyder beviserne på, at ovennævnte praksis undergraver de afhjælpende virkninger af de gældende udligningsforanstaltninger over for den pågældende vare med hensyn til både mængder og pris. Betydelige importmængder af den undersøgte vare synes at være trængt ind på EU-markedet. Desuden er der tilstrækkelige beviser for, at importen af den undersøgte vare finder sted til skadevoldende priser.

                     (10)

                     Endelig tyder beviserne på, at den undersøgte vare og/eller dele deraf stadig bliver subsidieret. Det blev nemlig konstateret, at den undersøgte vare og dele deraf produceres og eksporteres til Marokko af virksomheder i Kina og Egypten, som bevisligt modtog udligningsberettigede subsidier for produktion og salg af den undersøgte vare under de gældende foranstaltninger.

                     (11)

                     Hvis der som led i undersøgelsen konstateres andre former for omgåelse, der er omfattet af grundforordningens artikel 23, end dem, der er nævnt ovenfor, kan undersøgelsen også omfatte denne praksis.

               E.   SAGSFORLØB

                     (12)

                     Set i lyset af ovenstående har Kommissionen konkluderet, at der foreligger tilstrækkelige beviser til at berettige indledningen af en undersøgelse, jf. grundforordningens artikel 23, stk. 4, og gøre importen af den undersøgte vare til genstand for registrering, jf. grundforordningens artikel 24, stk. 5.

                     (13)

                     For at forsyne Kommissionen med de oplysninger, som er nødvendige for denne undersøgelse, bør alle interesserede parter kontakte Kommissionen straks og senest inden for den frist, der er fastsat i denne forordnings artikel 3, stk. 2. Fristen i denne forordnings artikel 3, stk. 2, gælder for alle interesserede parter. Der kan, hvis det er hensigtsmæssigt, også indhentes oplysninger fra EU-erhvervsgrenen.

                     (14)

                     Myndighederne i Marokko, Folkerepublikken Kina og Egypten vil blive underrettet om indledningen af undersøgelsen.

               a)   Vejledning om indgivelse af skriftlige bemærkninger og indsendelse af udfyldte spørgeskemaer og korrespondance

                     (15)

                     Oplysninger, som indgives til Kommissionen som led i handelsbeskyttelsesundersøgelser, må ikke være omfattet af ophavsrettigheder. Interesserede parter skal, inden de forelægger Kommissionen oplysninger og/eller data, der er omfattet af tredjemands ophavsret, anmode indehaveren af ophavsrettighederne om en særlig tilladelse, som udtrykkeligt tillader Kommissionen a) at anvende oplysningerne og dataene i forbindelse med denne handelsbeskyttelsesprocedure og b) at forelægge interesserede parter, der er berørt af denne undersøgelse, oplysningerne og/eller dataene i en form, der gør det muligt for dem at udøve deres ret til forsvar.

                     (16)

                     Alle skriftlige indlæg, herunder de oplysninger, hvorom der anmodes i denne forordning, udfyldte spørgeskemaer og korrespondance fra interesserede parter, for hvilke der anmodes om fortrolig behandling, forsynes med påtegningen »Sensitive« (4). Parter, der indgiver oplysninger i løbet af undersøgelsen, opfordres til at begrunde deres anmodning om fortrolig behandling.

                     (17)

                     Parter, der indgiver oplysninger, der er forsynet med påtegningen »Sensitive«, skal indgive ikkefortrolige sammendrag heraf, som forsynes med påtegningen »For inspection by interested parties«, jf. artikel 29, stk. 2, i grundforordningen. Disse sammendrag skal være tilstrækkeligt detaljerede til at sikre en rimelig forståelse af de fortrolige oplysningers egentlige indhold.

                     (18)

                     Hvis en part, der indsender fortrolige oplysninger, ikke kan give en god begrundelse for at anmode om fortrolig behandling eller undlader at indsende et ikkefortroligt sammendrag heraf, der opfylder kravene til form og indhold, kan Kommissionen se bort fra disse oplysninger, medmindre det på et relevant grundlag og på tilfredsstillende måde kan godtgøres, at oplysningerne er korrekte.

                     (19)

                     Interesserede parter opfordres til at indsende deres indlæg og anmodninger via TRON.tdi (https://webgate.ec.europa.eu/tron/TDI), herunder scannede fuldmagter og erklæringer.

                     (20)

                     For at få adgang til TRON.tdi skal interesserede parter have en EU Login-konto. Fuldstændige oplysninger om registrering på og brug af TRON.tdi findes påhttps://webgate.ec.europa.eu/tron/resources/documents/gettingStarted.pdf.

                     (21)

                     Ved brug af TRON.tdi eller e-mail udtrykker de interesserede parter accept af de regler, der gælder for elektronisk korrespondance, og som findes i dokumentet »KORRESPONDANCE MED EUROPA-KOMMISSIONEN I HANDELSBESKYTTELSESSAGER«, der er tilgængeligt på Generaldirektoratet for Handels websted:http://trade.ec.europa.eu/doclib/docs/2011/june/tradoc_148003.pdf.

                     (22)

                     Interesserede parter skal anføre deres navn, adresse, telefonnummer og en gyldig e-mailadresse og sikre, at denne e-mailadresse er en fungerende officiel virksomhedspostkasse, som tjekkes dagligt. Når Kommissionen har modtaget disse kontaktoplysninger, vil den udelukkende kommunikere med de interesserede parter pr. e-mail, medmindre de udtrykkeligt har ønsket at modtage alle dokumenter fra Kommissionen på anden vis, eller medmindre dokumenternes art forudsætter brug af anbefalet post. Interesserede parter kan i ovenstående retningslinjer for kommunikation med interesserede parter finde supplerende regler og oplysninger om korrespondance med Kommissionen, herunder de principper, der gælder for korrespondance via. e-mail.
                     Kommissionens postadresse:

                                 Europa-Kommissionen

                                 Generaldirektoratet for Handel

                                 Direktorat G

                                 Kontor: CHAR 04/039

                                 1049 Bruxelles/Brussel

                                 BELGIEN

                           TRON.tdi:https://webgate.ec.europa.eu/tron/tdi
                     E-mail:TRADE-GFF-AC@ec.europa.eu

               b)   Indhentning af oplysninger og afholdelse af høringer

                     (23)

                     Alle interesserede parter, herunder EU-erhvervsgrenen, importører og alle relevante sammenslutninger opfordres til at tilkendegive deres synspunkter skriftligt og fremlægge dokumentation, forudsat at disse bemærkninger indgives inden den i artikel 3, stk. 2, omhandlede frist. Kommissionen kan desuden høre interesserede parter, hvis de anmoder skriftligt herom og kan godtgøre, at der foreligger særlige grunde til, at de bør høres.

               c)   Anmodninger om fritagelse

                     (24)

                     Import af den undersøgte vare kan i overensstemmelse med grundforordningens artikel 23, stk. 5, fritages for foranstaltninger, hvis importen ikke udgør en omgåelse.

                     (25)

                     Da den mulige omgåelse finder sted uden for Unionen, kan der i overensstemmelse med grundforordningens artikel 23, stk. 4, bevilges fritagelser til producenter af den undersøgte vare i Marokko, som kan godtgøre, at de ikke udøver nogen form for omgåelse, som defineret i grundforordningens artikel 23, stk. 3. Producenter, der ønsker fritagelse, bør give sig til kende inden for den frist, der er fastsat i denne forordnings artikel 3, stk. 1. Kopier af spørgeskemaet til eksporterende producenter i Folkerepublikken Kina og Egypten, spørgeskemaet til eksporterende producenter i Marokko, der ønsker at anmode om fritagelse, og spørgeskemaet til importører findes i det dossier, der stilles til rådighed for interesserede parter, og på Generaldirektoratet for Handels websted:https://trade.ec.europa.eu/tdi/case_details.cfm?id=2528. Spørgeskemaerne skal være indgivet inden for den frist, der er fastsat i denne forordnings artikel 3, stk. 2.

               F.   REGISTRERING

                     (26)

                     I henhold til grundforordningens artikel 24, stk. 5, skal importen af den undersøgte vare gøres til genstand for registrering for at sikre, at der fra den dato, hvor der blev indført registrering af denne import, hvis det som resultat af undersøgelsen konstateres, at der forekommer omgåelse, kan opkræves et passende beløb i udligningstold, som ikke overstiger den resttold, der blev indført ved gennemførelsesforordning (EU) 2020/776.

               G.   TIDSFRISTER

                     (27)

                     Af hensyn til en forsvarlig forvaltning bør der fastsættes en frist, inden for hvilken:

                                 —

                                 interesserede parter kan give sig til kende over for Kommissionen, indgive spørgeskemaer, fremsætte deres synspunkter skriftligt eller fremlægge oplysninger, der skal tages i betragtning i forbindelse med undersøgelsen

                                 —

                                 producenter i Marokko kan anmode om fritagelse for foranstaltninger

                                 —

                                 interesserede parter skriftligt kan anmode om at blive hørt af Kommissionen.

                     (28)

                     Det skal bemærkes, at de proceduremæssige rettigheder, som er fastsat i grundforordningen, derfor kun kan respekteres, hvis parterne giver sig til kende inden for de frister, der er fastsat i denne forordnings artikel 3.

               H.   MANGLENDE SAMARBEJDSVILJE

                     (29)

                     Hvis en af de interesserede parter nægter at give adgang til nødvendige oplysninger, undlader at meddele dem inden for de fastsatte tidsfrister eller lægger væsentlige hindringer i vejen for undersøgelsen, kan der træffes afgørelser, positive eller negative, på grundlag af de foreliggende faktiske oplysninger, jf. grundforordningens artikel 28.

                     (30)

                     Hvis det konstateres, at en interesseret part har afgivet urigtige eller vildledende oplysninger, skal der ses bort fra disse oplysninger, og der kan gøres brug af de foreliggende faktiske oplysninger, jf. grundforordningens artikel 28.

                     (31)

                     Hvis en interesseret part helt eller delvist undlader at samarbejde, og resultaterne af undersøgelsen derfor baseres på de foreliggende faktiske oplysninger, jf. grundforordningens artikel 28, kan resultatet blive mindre gunstigt for denne part, end hvis den pågældende havde samarbejdet.

               I.   TIDSPLAN FOR UNDERSØGELSEN

                     (32)

                     Undersøgelsen vil i henhold til grundforordningens artikel 23, stk. 4, blive afsluttet senest ni måneder efter datoen for denne forordnings ikrafttræden.

               J.   BEHANDLING AF PERSONOPLYSNINGER

                     (33)

                     Det skal bemærkes, at personoplysninger, som indsamles i forbindelse med denne undersøgelse, vil blive behandlet i overensstemmelse med Europa-Parlamentets og Rådets forordning (EU) 2018/1725 (5).

                     (34)

                     En databeskyttelsesmeddelelse, der informerer alle personer om behandlingen af personoplysninger inden for rammerne af Kommissionens handelsbeskyttelsesaktiviteter, findes på Generaldirektoratet for Handels websted:http://ec.europa.eu/trade/policy/accessing-markets/trade-defence/.

               K.   HØRINGSKONSULENT

                     (35)

                     Interesserede parter kan anmode om høringskonsulentens mellemkomst i handelsprocedurer. Høringskonsulenten gennemgår anmodninger om aktindsigt, tvister med hensyn til dokumenternes fortrolighed, anmodninger om forlængelse af tidsfrister og eventuelle andre anmodninger vedrørende de interesserede parters og tredjeparters ret til forsvar, som kan opstå under proceduren.

                     (36)

                     Høringskonsulenten kan foranstalte høringer og mægle mellem den eller de interesserede parter og Kommissionens tjenestegrene for at sikre, at de interesserede parters ret til at forsvare sig udøves fuldt ud. En anmodning om en høring med høringskonsulenten skal indgives skriftligt og begrundes. Høringskonsulenten vil analysere begrundelserne for anmodningerne. Disse høringer bør principielt kun finde sted, hvis spørgsmålene ikke allerede er blevet afklaret med Kommissionens tjenestegrene.

                     (37)

                     Anmodninger skal indgives i god tid og hurtigst muligt for at sikre en velordnet afvikling af procedurerne. Med henblik herpå bør interesserede parter anmode om høringskonsulentens mellemkomst hurtigst muligt efter den hændelse, der berettiger en sådan mellemkomst. Hvis anmodninger om høring indgives efter den relevante tidsrammes udløb, vil høringskonsulenten også undersøge årsagerne til sådanne sene anmodninger, karakteren af de spørgsmål, der er rejst, og virkningen af disse spørgsmål på retten til forsvar under behørig hensyntagen til god forvaltningsskik og rettidig afslutning af undersøgelsen.

                     (38)

                     Interesserede parter kan finde yderligere oplysninger og kontaktoplysninger på høringskonsulentens sider på Generaldirektoratet for Handels websted:http://ec.europa.eu/trade/trade-policy-and-you/contacts/hearing-officer/ —

               VEDTAGET DENNE FORORDNING:

            Artikel 1
            Der indledes en undersøgelse i henhold til artikel 23, stk. 4, i forordning (EU) 2016/1037 med henblik på at afgøre, om importen af stoffer af vævede og/eller stingfæstnede endeløse glasfiberrovings og/eller garn med eller uden andre elementer, undtagen varer, som er imprægnerede eller præimprægnerede (prepregs) og undtagen open mesh-stoffer med en cellestørrelse på over 1,8 mm i både længde og bredde, der vejer mere end 35 g/m2, i øjeblikket tariferet under KN-kode 7019 39 00, ex 7019 40 00, ex 7019 59 00 og ex 7019 90 00, afsendt fra Marokko, uanset om varen er angivet med oprindelse i Marokko (Taric-kode 7019390081, 7019400081, 7019590081 og 7019900081), omgår de foranstaltninger, der indførtes ved gennemførelsesforordning (EU) 2020/776.

            Artikel 2

               1.   I medfør af artikel 23, stk. 4, og artikel 24, stk. 5, i forordning (EU) 2016/1037 tager medlemsstaternes toldmyndigheder de nødvendige skridt til registrering af den import, der er beskrevet i nærværende forordnings artikel 1.

               2.   Registreringen ophører ni måneder efter datoen for denne forordnings ikrafttræden.

            Artikel 3

               1.   Interesserede parter skal senest 15 dage efter datoen for denne forordnings ikrafttræden give sig til kende ved at kontakte Kommissionen.

               2.   Medmindre andet er angivet, skal interesserede parter fremsætte deres synspunkter skriftligt og indsende besvarelser af spørgeskemaer, anmodninger om fritagelse eller andre oplysninger senest 37 dage efter offentliggørelsen af denne forordning i Den Europæiske Unions Tidende, hvis der skal tages hensyn til deres bemærkninger i forbindelse med undersøgelsen.

               3.   Interesserede parter kan også anmode om at blive hørt af Kommissionen inden for samme frist på 37 dage. For høringer, der vedrører undersøgelsens indledende fase, skal anmodningen indgives senest 15 dage efter datoen for denne forordnings ikrafttræden. Enhver anmodning om at blive hørt skal indgives skriftligt og begrundes.

            Artikel 4
            Denne forordning træder i kraft dagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 28. maj 2021.

                  På Kommissionens vegne

               Ursula VON DER LEYEN

                  Formand

            (1)  EUT L 176 af 30.6.2016, s. 55.

            (2)  Kommissionens gennemførelsesforordning (EU) 2020/776 af 12. juni 2020 om indførelse af endelig udligningstold på importen af visse vævede og/eller stingfæstnede stoffer af glasfiber med oprindelse i Folkerepublikken Kina og Egypten og om ændring af Kommissionens gennemførelsesforordning (EU) 2020/492 om indførelse af endelig antidumpingtold på importen af visse vævede og/eller stingfæstnede stoffer af glasfiber med oprindelse i Folkerepublikken Kina og Egypten (EUT L 189 af 15.6.2020, s. 1).

            (3)  Kommissionens gennemførelsesforordning (EU) 2020/492 af 1. april 2020 om indførelse af endelig antidumpingtold på importen af visse vævede og/eller stingfæstnede stoffer af glasfiber med oprindelse i Folkerepublikken Kina og Egypten (EUT L 108 af 6.4.2020, s. 1).

            (4)  Et dokument med påtegningen »Sensitive« er et fortroligt dokument i henhold til grundforordningens artikel 29 og artikel 12 i WTO-aftalen om subsidier og udligningsforanstaltninger (»antisubsidieaftalen«). Det er også beskyttet i henhold til artikel 4 i Europa-Parlamentets og Rådets forordning (EF) nr. 1049/2001 (EFT L 145 af 31.5.2001, s. 43).

            (5)  Europa-Parlamentets og Rådets forordning (EU) 2018/1725 af 23. oktober 2018 om beskyttelse af fysiske personer i forbindelse med behandling af personoplysninger i Unionens institutioner, organer, kontorer og agenturer og om fri udveksling af sådanne oplysninger og om ophævelse af forordning (EF) nr. 45/2001 og afgørelse nr. 1247/2002/EF (EUT L 295 af 21.11.2018, s. 39).


title: Kommissionens gennemførelsesforordning (EU) 2021/865 af 28. maj 2021 om registrering af en betegnelse i registret over beskyttede oprindelsesbetegnelser og beskyttede geografiske betegnelser (»Rooibos«/»Red Bush« (BOB))

text:
                  31.5.2021

                  DA

                  Den Europæiske Unions Tidende

                  L 190/88

         KOMMISSIONENS GENNEMFØRELSESFORORDNING (EU) 2021/865
         af 28. maj 2021
         om registrering af en betegnelse i registret over beskyttede oprindelsesbetegnelser og beskyttede geografiske betegnelser (»Rooibos«/»Red Bush« (BOB))
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 1151/2012 af 21. november 2012 om kvalitetsordninger for landbrugsprodukter og fødevarer (1), særlig artikel 52, stk. 3, litra a), og
         ud fra følgende betragtninger:

                     (1)

                     Sydafrikas ansøgning om registrering af betegnelsen »Rooibos«/»Red Bush« som en beskyttet oprindelsesbetegnelse (BOB) er blevet offentliggjort i Den Europæiske Unions Tidende (2), jf. artikel 50, stk. 2, litra a), i forordning (EU) nr. 1151/2012.

                     (2)

                     Den 7. september 2020 modtog Kommissionen en meddelelse om indsigelse samt en tilhørende begrundet indsigelse fra Det Forenede Kongerige. Kommissionen videresendte Det Forenede Kongeriges meddelelse om indsigelse og den begrundede indsigelse til Sydafrika den 16. september 2020.

                     (3)

                     Kommissionen undersøgte Det Forenede Kongeriges indsigelse og fastslog, at den kunne antages. Ifølge indsigelsen opfylder registreringen af betegnelsen »Rooibos«/»Red Bush« ikke betingelserne i artikel 5 og artikel 7, stk. 1, i forordning (EU) nr. 1151/2012, da den foreslåede beskrivelse af produktet og råvarerne er inkonsekvent. I indsigelsen gøres endvidere gældende, at de foreslåede regler for mærkning af »Rooibos«/»Red Bush« ikke er specifikke nok og er i modstrid med de betingelser, der er fastast i Europa-Parlamentets og Rådets forordning (EU) nr. 1169/2011 (3).

                     (4)

                     Ved brev af 22. september 2020 opfordrede Kommissionen de berørte parter til at indlede konsultationer for at nå til enighed om en løsning i overensstemmelse med deres interne procedurer.

                     (5)

                     Sydafrika og Det Forenede Kongerige nåede frem til en aftale, som Sydafrika meddelte Kommissionen den 11. november 2020, hvilket var inden for den fastsatte frist.

                     (6)

                     Sydafrika og Det Forenede Kongerige konkluderede, at betegnelsen »Rooibos«/»Red Bush« (BOB) bør beskyttes med visse ændringer af enhedsdokumentet, blandt andet en konsekvent henvisning i hele dokumentet til ti smage, en udvidelse af henvisningerne til aspalathin og nothofagin, således at det fremgår, at produktet kontrolleres i henhold til den sydafrikanske beskyttelse af geografiske oprindelsesbetegnelser, samt reviderede regler for mærkning af produktet.

                     (7)

                     Da indholdet i aftalen mellem Sydafrika og Det Forenede Kongerige opfylder bestemmelserne i forordning (EU) nr. 1151/2012 og den øvrige EU-lovgivning, bør der tages hensyn til aftalen.

                     (8)

                     Den 7. september 2020 modtog Kommissionen en meddelelse om indsigelse samt en tilhørende begrundet indsigelse fra den schweiziske sammenslutning for te, krydderier og relaterede produkter (IGTG).

                     (9)

                     Kommissionen undersøgte IGTG's indsigelse og fastslog, at den ikke kunne antages, da indsigelsen ikke underbyggede nogen af de grunde, der er anført i artikel 10, stk. 1, i forordning (EU) nr. 1151/2012. Ved brev af 4. december 2020 meddelte Kommissionen IGTG, at den ikke ville sende IGTG en opfordring til at indlede konsultationer med Sydafrika. Ved brev af 8. december 2020 meddelte IGTG Kommissionen, at den trak sin indsigelse mod registreringen af betegnelsen »Rooibos«/»Red Bush« (BOB) tilbage.

                     (10)

                     Oprindelsesbetegnelsen »Rooibos«/»Red Bush« (BOB) bør derfor registreres. Den konsoliderede udgave af enhedsdokumentet bør offentliggøres af oplysningshensyn —

               VEDTAGET DENNE FORORDNING:

            Artikel 1
            Betegnelsen »Rooibos«/»Red Bush« (BOB) registreres.
            Betegnelsen i stk. 1 henviser til et produkt i kategori 1.8. Andre produkter i bilag I til traktaten (krydderier m.m.). Det konsoliderede enhedsdokument er anført i bilaget til nærværende forordning.

            Artikel 2
            Denne forordning træder i kraft på tyvendedagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 28. maj 2021.

                  På Kommissionens vegne

               Ursula VON DER LEYEN

                  Formand

            (1)  EUT L 343 af 14.12.2012, s. 1.

            (2)  EUT C 190 af 8.6.2020, s. 46.

            (3)  Europa-Parlamentets og Rådets forordning (EU) nr. 1169/2011 af 25. oktober 2011 om fødevareinformation til forbrugerne, om ændring af Europa-Parlamentets og Rådets forordning (EF) nr. 1924/2006 og (EF) nr. 1925/2006 og om ophævelse af Kommissionens direktiv 87/250/EØF, Rådets direktiv 90/496/EØF, Kommissionens direktiv 1999/10/EF, Europa-Parlamentets og Rådets direktiv 2000/13/EF, Kommissionens direktiv 2002/67/EF og 2008/5/EF og Kommissionens forordning (EF) nr. 608/2004 (EUT L 304 af 22.11.2011, s. 18).

            BILAG

               »ROOIBOS«/»RED BUSH«

               EU-nr.: PDO-ZA-2427 -21.8.2018

               BOB (X) BGB ( )

            1.   Betegnelse [på BOB eller BGB]

            »Rooibos«/»Red Bush«
            2.   Medlemsstat eller tredjeland

            Sydafrika
            3.   Beskrivelse af landbrugsproduktet eller fødevaren

            3.1.   Produkttype [jf. bilag XI]

            Kategori 1.8. Andre produkter i bilag I til traktaten (krydderier m.m.)
            3.2.   Beskrivelse af produktet med betegnelsen i punkt 1

            Betegnelsen »Rooibos«/»Red Bush« må kun bruges om tørrede blade og kviste af 100 % ren »Rooibos«/»Red Bush« af Aspalathus linearis, som er dyrket eller høstet i naturen i det geografiske område, der er beskrevet i denne ansøgning.
            »Rooibos«/»Red Bush« findes i to former: a) fermenterede og b) grønne (ikkefermenterede) tørrede blade og kviste af Aspalathus linearis.

                        (a)

                        I formen fermenterede tørrede blade og kviste af Aspalathus linearis har »Rooibos«/»Red Bush« en karakteristisk farve, som varierer fra lys brun over gul til skinnede teglrød. Der kan også være mindre stykker (af tørrede kviste) af en lysere farve blandet med resten af produktet. Vandindholdet i »Rooibos«/»Red Bush« er mindre end 10 %.

                        (b)

                        Grøn (ikkefermenteret) »Rooibos«/»Red Bush« er de ikkefermenterede tørrede blade og kviste af planten Aspalathus linearis. Grøn (ikkefermenteret) »Rooibos«/»Red Bush« har ikke tegn på brunfarvning eller fermentering. Grønne (ikkefermenterede) blade af »Rooibos«/»Red Bush« har en dominerende lys grøn farve, og der indgår rødligt brune, tynde kviste og hvide træagtige stykker i produktet. Vandindholdet i grøn (ikkefermenteret) »Rooibos«/»Red Bush« er mindre end 5 %.

                  »Rooibos'«/»Red Bushs« aroma og smag bestemmes ved en sensorisk test, der foretages af en uddannet smager. Aroma og smag kan variere mellem forskellige partier af »Rooibos«/»Red Bush«, men ved analyse af et stort antal prøver har følgende aromaer kunnet fastslås at være til stede i »Rooibos«/»Red Bush« i varierende grad.

                        Aroma

                        Sød

                        Honning

                        Karamel

                        Frugtagtig

                        Citrusfrugter

                        Bær

                        Abrikossyltetøj

                        Træagtig

                        Busk-/kvistagtig

                        Røget/brændt

                        Blomsteragtig

                        Fynbos

                        Parfume

                        Krydret

                        Kanel

                        Smag og mundfornemmelse

                        Grundsmagsnuancer

                        Sød

                        Bitter

                        Syrlig

                        Mundfornemmelse

                        Blød og glat

                        Astringerende

                  3.3.   Foder (kun for animalske produkter) og råvarer (kun for forarbejdede produkter)

            Den eneste råvare til »Rooibos«/»Red Bush« er de friskhøstede blade og kviste af Aspalathus linearis.
            Råvaren indeholder 0,02-1,16 % aspalathin og op til 0,4 % nothofagin. Aspalathin og nothofagin kontrolleres på oprindelsesstedet i overensstemmelse med den sydafrikanske beskyttelse af geografiske oprindelsesbetegnelser.
            3.4.   Specifikke etaper af produktionen, som skal finde sted i det afgrænsede geografiske område

            Under fremstillingen af »Rooibos«/»Red Bush« skal følgende etaper finde sted i det afgrænsede geografiske område:

                        (a)

                        frø af planten Aspalathus linearis indsamles af lokale frøsamlere, ofte fra myretuer. Frøsamlerne bringer så frøene til landbrugerne. Dette er en ældgammel tradition, som stadig følges den dag i dag og er en afgørende del af Rooibos-dyrkningen, som den kendes i dag

                        (b)

                        den dyrkes kommercielt eller vokser vildt i naturen

                        (c)

                        den høstes på dyrkede marker (enten mekanisk eller manuelt) eller i naturen (kun manuelt)

                        (d)

                        den forarbejdes og tørres på et tørregulv. Tørregulvet kan være anlagt på eller uden for bedriften, men skal ligge inden for det afgrænsede område.

                  3.5.   Særlige regler for udskæring, rivning eller emballering osv. af det produkt, som betegnelsen henviser til

            —
            3.6.   Særlige regler for mærkning af det produkt, som betegnelsen henviser til

            »Rooibos«/»Red Bush« må blandes med teer, infusioner og andre produkter, til konsum eller andre formål. Mærkningen af sådanne produkter skal overholde de regler, der gælder for mærkning af produkter i det område, hvor produktet markedsføres.
            4.   Kort angivelse af det geografiske områdes afgrænsning

            Det geografiske område for fremstilling, tørring og fermentering af »Rooibos«/»Red Bush« er følgende:

                        (a)

                        i Vest-Kapprovinsen kommunerne Bergrivier, Breede Valley, Cape Agulhas, Cederberg, City of Cape Town, Drakenstein, Langeberg, Matzikamma, Overstrand, Saldanha Bay, Stellenbosch, Swartland, Swellendam, Theewaterskloof og Witzenberg

                        (b)

                        i Nord-Kapprovinsen kommunen Hantam.

                  5.   Tilknytning til det geografiske område

               Geografisk område

            Smagen og den specifikke sammensætning af »Rooibos«/»Red Bush« hænger direkte sammen med klimaet på stedet, hvor den dyrkes: kolde, våde vintre, vækst om foråret og den tidlige sommerperiode og derefter modning og ophobning af polyphenol, efterhånden som vejret bliver varmere og tørrere. Det følger heraf, at hvis Aspalathus linearis dyrkes i ethvert andet klima, får den ikke de samme egenskaber som »Rooibos«/»Red Bush« på grund af en mindre ophobning af polyphenol. For at forstå årsagssammenhængen er det vigtigt at forstå den måde, hvorpå Aspalathus linearis har tilpasset sig det enestående klima, jordbunden og geografien i området.
            Det geografiske område, hvor »Rooibos«/»Red Bush« vokser naturligt, er kendt for sine varme, tørre somre og kolde, våde vintre. Den 27. oktober 2015 blev der da også målt 48,3 oC i Vredendal, hvilket er den højeste temperatur i oktober måned, der nogensinde er målt på jorden. Nedbøren i området varierer fra 380 til 635 mm om året og falder overvejende i vintermånederne med lejlighedsvise byger tidligt på sommeren og sent om efteråret. De lange, varme sommermåneder er ekstremt tørre. Jordene i området er dannet af sandstensbjergmassivet Taffelbjerget, som har givet næringsfattige, grove, sandede jorde med en pH-værdi på 4,5-5,5. Taffelbjergssandsten består primært af kvartsholdig sandsten, der lejrede sig for 510-400 mio. år siden. Det er det hårdeste og mest erosionsbestandige lag i bjergmassivet Cape Supergroup.
            »Rooibos«/»Red Bush« har udviklet en række enestående egenskaber (bl.a. bladenes form og overflade) for at tilpasse sig det barske klima. Ud over et net af vandrette rødder lige under jordoverfladen, som kan udnytte selv sparsom nedbør, har planten en lang pælerod, der går op til to meter ned i jorden og hjælper planten med at finde fugt og hente vand i de tørre sommermåneder. De vandrette rødder sætter planten i stand til at trække mere fosfor ud af jordbunden, som er blandt de mest fosforfattige i verden.
            En af de største hemmeligheder bag »Rooibos'«/»Red Bushs« tilpasning til det barske klima findes i symbiosen med de kvælstofbindende bakterier på plantens rødder. Som andre bælgplanter har Aspalathus linearis bakterier på rødderne, som omdanner kvælstofdioxid til biologisk nyttig ammoniak i en proces, der kaldes kvælstofbinding. Planten absorberer og udnytter kvælstoffet mod at give bakterierne næring. Denne proces er fælles for alle bælgplanter, men det unikke ved Aspalathus linearis er, at de hjemmehørende bakterier af slægten Bradyrhizobium er naturligt syretolerante, og planten har en vis evne til at modificere sin pH-værdi i rhizosfæren for at fremme symbiosen og næringstilførslen til planter, der vokser i den ellers ufrugtbare og sure jord. Det fremgår af litteraturen, at meget få symbioser kan tåle så sure jorde og så voldsomt et næringsstress og samtidig binde store mængder kvælstof, som det er tilfældet med Aspalathus linearis.
            Producenter af »Rooibos«/»Red Bush« har udnyttet de varme og tørre somre til at tørre høsten på en naturlig måde. »Rooibos«/»Red Bush« høstes hvert år i de varme sommermåneder og soltørres umiddelbart efter høsten. Den skarpe sol og fraværet af regn muliggør en naturlig tørring af »Rooibos«/»Red Bush«, hvor fermenteringsprocessen kan styres optimalt.

               Den menneskelige faktor

            Selv om Cape Floral Region (med sin særlige fynbosvegetation) er den mindste af de seks floraprovinser i verden, er det den mest mangfoldige og hvad planter angår et af de mest specielle steder i verden med hensyn til mangfoldighed, tæthed og antallet af endemiske arter. Aspalathus linearis er imidlertid en af et lille antal planter, som har undergået en overgang fra vild plante til dyrket afgrøde, og den er til dato en af de forholdsvis få fynbosplanter af økonomisk betydning, alt sammen takket være menneskelig indgriben.
            For næsten 250 år siden berettede den svenske botaniker Carl Thunberg, at han under sine rejser i Afrika i 1772 stødte på lokale indbyggere og observerede, at de anvendte »Rooibos«/»Red Bush« som en drik. Blade og kviste af »Rooibos«/»Red Bush« blev indsamlet i bjergene og bundtet i hessianposer, som blev bragt ned ad de stejle skrænter på æselryg. De basale metoder til forarbejdning af »Rooibos«/»Red Bush«, som stadig anvendes den dag i dag (først skæres og kvases blade og kviste af »Rooibos«/»Red Bush«, hvorefter teen »sveder« eller fermenterer i bunker og til sidst spredes ud for at tørre i solen), blev udviklet dengang.
            Omkring 1930 blev en lokal læge og naturelsker fra Clanwilliam, Le Fras Nortier, interesseret i »vild buskte« og begyndte at eksperimentere med »Rooibos«/»Red Bush«. Det var vanskeligt at finde frø af »Rooibos«/»Red Bush« (som er ekstremt små), og Nortier bad de lokale, hvoraf nogle var hans patienter, om at lede efter frø i de sandede jorde og indsamle dem til ham. En khoikhoi-kvinde bragte ham en tændstikæske fyldt med frø, og Nortier blev sidenhen bekendt med hendes hemmelighed: Kvinden fulgte efter myrer, som trak frø af »Rooibos«/»Red Bush« til deres tue. Dernæst rodede hun i tuen for at indsamle frøene, idet hun altid efterlod nogle, så myrerne kunne overleve. Denne indsamlingsmetode benyttes stadig af nogle frøsamlere.
            Nortier søgte en måde at formere frøene på og opdagede, at de kun spirede, hvis de først revnede — ligesom de ville ved en naturbrand i bjergene. Nortier dyrkede de første planter på bedriften Klein Kliphuis nær Clanwilliam. Han fandt ud af, at frøene skulle sås i januar, og at det bedste tidspunkt at omplante de bittesmå kimplanter var lige efter et kraftigt regnvejr, når der var mere regn på vej. Nortier inspirerede og tilskyndede også lokale landbrugere til at begynde at dyrke »Rooibos«/»Red Bush«.
            Disse metoder til indsamling og affedtning af frøene benyttes stadig den dag i dag, og Aspalathus linearis dyrkes under tørre jordforhold, da planten har tilpasset sig til tørre, varme somre. De miljømæssige forhold påvirker den kemiske sammensætning af »Rooibos«/»Red Bush«, navnlig mængden og typen af polyphenoler i det færdige produkt. »Rooibos«/»Red Bush«-producenter har tilpasset deres jordkultivering og dyrkningsmetoder til de barske forhold i regionen. F.eks. må der ikke bruges ild til at rydde områder til dyrkning, da det ødelægger jordbundens organiske indhold. Endvidere spiller dækafgrøder en vigtig rolle under de forskellige faser af dyrkningen, og minimal eller reduceret jordbearbejdning er almindelig praksis.
            Høsten finder sted i de tørre sommermåneder fra november til maj, og 20 % af plantematerialet skal blive siddende på planten. Det friskhøstede udbytte skal nå frem til tørregulvet senest 72 timer efter høsten, og der anvendes en skæremaskine til at skære kviste og blade til en længde på 1-10 mm. Til fermenteret »Rooibos«/»Red Bush« lægges den friskskårne høst herefter ud i solen i bunker i rækker på tørregulvet, som er støbt i cement eller består af klippegrund. Rækkerne vædes, bladene kvases, og rækkerne vendes med regelmæssige mellemrum, indtil konsistensen er rigtig, hvorefter plantematerialet bredes ud i et tyndt lag over hele tørregulvet, så det kan tørre. Til ikkefermenteret (grøn) »Rooibos«/»Red Bush« bredes bladene og kvistene ud i et tyndt lag på tørregulvet straks efter, at de er skåret i længder på 1-10 mm.
            Processen på tørregulvet beskrives ofte som en kunstart og er en af de mest afgørende etaper i fremstillingen af »Rooibos«/»Red Bush«, og den kræver specifik viden og ekspertise. Teproducenten iagttager nøje teens farve, tekstur og fugtighed, indtil den ønskede sæbeagtige fornemmelse er opnået. En typisk metode er at tage en håndfuld våd, kvaset te og klemme den sammen med knyttet hånd, og hvis vandindholdet er korrekt, pibler der en ganske lille mængde saft ud mellem fingrene.
            Sagkyndige bedømmere vurderer kvaliteten af »Rooibos«/»Red Bush« ud fra en række faktorer, herunder farven på de tørrede blade, der har trukket i vand, intensiteten, farven og klarheden i infusionen samt aromaen og smagen. Der benyttes paneler af uddannede smagere til bedømmelsen af smag og aroma. Der er blevet udviklet et smagshjul, som er et værdifuldt værktøj i kommunikationen mellem »Rooibos«/»Red Bush«-producenter, forarbejdningsvirksomheder, sagkyndige bedømmere, afsætningsvirksomheder, aromaproducenter, importører og forbruger. For at lette fortolkningen af deskriptorerne er der også udarbejdet et foreløbigt sensorisk opslagsværk over nogle af deskriptorerne.

               Produktets egenart

            »Rooibos'«/»Red Bushs« enestående sensoriske egenskaber (eller aroma og mundfornemmelse) er beskrevet ovenfor. Deskriptorerne bygger på en analyse af et stort sæt prøver og indfanger »Rooibos'«/»Red Bushs« sensoriske fingeraftryk.
            »Rooibos'«/»Red Bushs« enestående sensoriske egenskaber kan tilskrives den komplekse fenolkemi i Aspalathus linearis. Flavonoidsammensætningen i »Rooibos«/»Red Bush« er enestående, idet den indeholder aspalathin og aspalalinin samt de sjældne forbindelser nothofagin og enolisk glykocid af phenylpyrodruesyre. De fleste flavonoider er allestedsnærværende i planteriget, men aspalathin er hidtil kun fundet i Aspalathus linearis og har herved givet planten dens enestående sensoriske egenskaber.
            Det blev anført i forrige afsnit, at anvendelsen af tørrede blade og kviste af »Rooibos«/»Red Bush« til brygning af te blev dokumenteret første gang for næsten 250 år siden. Siden da har den frugtagtige, søde smag med et koffeinfrit, lavt tanninindhold gjort produktet til et kulturelt symbol på Sydafrika. Undersøgelser i 2005 viste, at »Rooibos«/»Red Bush«-te var en af de ti hyppigst konsumerede fødevarer i uofficielle bosættelser i Sydafrika.

               Henvisning til offentliggørelsen af varespecifikationen

            (Artikel 6, stk. 1, andet afsnit, i gennemførelsesforordning (EU) nr. 668/2014)
            —


title: Kommissionens gennemførelsesforordning (EU) 2021/875 af 25. maj 2021 om registrering af en betegnelse i registret over beskyttede oprindelsesbetegnelser og beskyttede geografiske betegnelser »Sõir« (BGB)

text:
                  1.6.2021

                  DA

                  Den Europæiske Unions Tidende

                  L 192/2

         KOMMISSIONENS GENNEMFØRELSESFORORDNING (EU) 2021/875
         af 25. maj 2021
         om registrering af en betegnelse i registret over beskyttede oprindelsesbetegnelser og beskyttede geografiske betegnelser »Sõir« (BGB)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 1151/2012 af 21. november 2012 om kvalitetsordninger for landbrugsprodukter og fødevarer (1), særlig artikel 52, stk. 2, og
         ud fra følgende betragtninger:

                     (1)

                     Estlands ansøgning om registrering af betegnelsen »Sõir« er blevet offentliggjort i Den Europæiske Unions Tidende (2), jf. artikel 50, stk. 2, litra a), i forordning (EU) nr. 1151/2012.

                     (2)

                     Da Kommissionen ikke har modtaget indsigelser, jf. artikel 51 i forordning (EU) nr. 1151/2012, skal betegnelsen »Sõir« registreres —

               VEDTAGET DENNE FORORDNING:

            Artikel 1
            Betegnelsen »Sõir« (BGB) registreres hermed.
            Betegnelsen i stk. 1 henviser til et produkt i kategori 1.4. Andre animalske produkter, i bilag XI til Kommissionens gennemførelsesforordning (EU) nr. 668/2014 (3).

            Artikel 2
            Denne forordning træder i kraft på tyvendedagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 25. maj 2021.

                  På Kommissionens vegne

                  For formanden

               Janusz WOJCIECHOWSKI

                  Medlem af Kommissionen

            (1)  EUT L 343 af 14.12.2012, s. 1.

            (2)  EUT C 46 af 9.2.2021, s. 10.

            (3)  Kommissionens gennemførelsesforordning (EU) nr. 668/2014 af 13. juni 2014 om fastlæggelse af regler for anvendelsen af Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer (EUT L 179 af 19.6.2014, s. 36).


title: Kommissionens gennemførelsesforordning (EU) 2021/876 af 31. maj 2021 om regler for anvendelsen af forordning (EF) nr. 1907/2006 for så vidt angår ansøgninger om godkendelse og revurderingsrapporter vedrørende anvendelsen af stoffer i fremstillingen af reservedele til udgåede produkter samt i forbindelse med reparation af artikler og sammensatte produkter, der ikke længere fremstilles, og ændring af forordning (EF) nr. 340/2008 (EØS-relevant tekst)

text:
                  1.6.2021

                  DA

                  Den Europæiske Unions Tidende

                  L 192/3

         KOMMISSIONENS GENNEMFØRELSESFORORDNING (EU) 2021/876
         af 31. maj 2021
         om regler for anvendelsen af forordning (EF) nr. 1907/2006 for så vidt angår ansøgninger om godkendelse og revurderingsrapporter vedrørende anvendelsen af stoffer i fremstillingen af reservedele til udgåede produkter samt i forbindelse med reparation af artikler og sammensatte produkter, der ikke længere fremstilles, og ændring af forordning (EF) nr. 340/2008
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EF) nr. 1907/2006 af 18. december 2006 om registrering, vurdering og godkendelse af samt begrænsninger for kemikalier (REACH), om oprettelse af et europæisk kemikalieagentur og om ændring af direktiv 1999/45/EF og ophævelse af Rådets forordning (EØF) nr. 793/93 og Kommissionens forordning (EF) nr. 1488/94 samt Rådets direktiv 76/769/EØF og Kommissionens direktiv 91/155/EØF, 93/67/EØF, 93/105/EF og 2000/21/EF (1), særlig artikel 74, stk. 1, og artikel 132, og
         ud fra følgende betragtninger:

                     (1)

                     Ved artikel 56, stk. 1, i forordning (EF) nr. 1907/2006 fastsættes et krav om godkendelse af markedsføring og anvendelse af særligt problematiske stoffer, der er opført i bilag XIV til nævnte forordning. Overholdelsen af dette krav udgør i visse tilfælde en betydelig administrativ byrde for virksomhederne. I sin meddelelse af 18. juni 2014»Programmet for målrettet og effektiv regulering (REFIT): Status og udsigter for fremtiden« (2) meddelte Kommissionen, at den overvejede at forenkle godkendelsesprocessen i nogle særlige tilfælde. Forenkling af ansøgningerne om fortsat anvendelse af særligt problematiske stoffer i fremstillingen af reservedele til udgåede produkter blev udpeget som et af tiltagene i Kommissionens meddelelse af 5. marts 2018»Kommissionens generelle rapport om, hvordan REACH fungerer, og revision af visse elementer« (3).

                     (2)

                     I Kommissionens meddelelse af 2. december 2015»Kredsløbet lukkes — en EU-handlingsplan for den cirkulære økonomi« (4) beskrives det, at en forlængelse af produkters levetid gennem reparation bidrager til at undgå spild. I Rådets konklusioner af 20. juni 2016 om handlingsplanen (5) opfordres Kommissionen til at undersøge, hvilke initiativer der kan tages på EU-plan med henblik på at forlænge produkters levetid, navnlig ved at fremme tilgængeligheden af reservedele.

                     (3)

                     For at undgå for tidlig forældelse af artikler eller sammensatte produkter (6), der ikke længere fremstilles efter solnedgangsdatoerne, jf. bilag XIV til forordning (EF) nr. 1907/2006, skal reservedele samt stoffer og blandinger, der er nødvendige for reparation af sådanne artikler eller sammensatte produkter, fortsat være tilgængelige på markedet og anvendes. Hvis et stof, der er opført i bilag XIV til forordning (EF) nr. 1907/2006, er blevet anvendt til fremstilling af sådanne artikler eller sammensatte produkter, og hvis reservedelen efter solnedgangsdatoen ikke kan fremstilles eller produktet ikke kan repareres uden anvendelse af dette stof, bør kravene til indholdet af ansøgningen om godkendelse og af revurderingsrapporten om godkendelse af sådanne anvendelser præciseres med henblik på at forenkle sådanne ansøgninger om godkendelse.

                     (4)

                     For så vidt angår analysen af alternativer som omhandlet i artikel 62, stk. 4, litra e), i forordning (EF) nr. 1907/2006 bør det betragtes som tilstrækkeligt at fremlægge en begrundelse, der godtgør, at artiklen eller det sammensatte produkt, der ikke længere fremstilles efter solnedgangsdatoen, ikke fungerer efter hensigten uden reservedelen, og at denne reservedel ikke kan fremstilles uden det pågældende stof, eller at artiklen eller det sammensatte produkt ikke kan repareres på anden måde end ved anvendelse af stoffet med henblik på at konkludere, at der ikke findes egnede alternativer. Da anvendelsen af stoffet i fremstillingen af sådanne reservedele eller i forbindelse med reparation af sådanne artikler eller sammensatte produkter gradvis vil blive reduceret, eftersom stoffets påtænkte anvendelse er til et produkt, der ikke længere fremstilles, mens substitutionsomkostningerne til forskning og udvikling, prøvning, kvalificering og industrialisering af mulige alternativer til sådanne anvendelser sandsynligvis vil være høje i betragtning af den forventede faldende tendens, anses en sådan bestemmelse for at være berettiget.

                     (5)

                     Ligeledes bør den begrundelse, der godtgør, at artiklen eller det sammensatte produkt ikke længere fremstilles efter solnedgangsdatoen, at artiklen/produktet ikke kan fungere efter hensigten uden reservedelen, og at en sådan reservedel ikke kan fremstilles uden stoffet, eller at artiklen eller det sammensatte produkt ikke kan repareres på anden måde end ved anvendelse af stoffet, betragtes som tilstrækkelig til at påvise de socioøkonomiske fordele ved anvendelsen af stoffet i den socioøkonomiske analyse som omhandlet i artikel 62, stk. 5, litra a, i forordning (EF) nr. 1907/2006. Manglende adgang til reservedele eller manglende mulighed for at reparere artikler eller sammensatte produkter, der ikke længere fremstilles, vil føre til for tidlig forældelse af disse artikler eller sammensatte produkter inden udløbet af deres levetid og dermed til en for tidlig bortskaffelse, hvilket sandsynligvis vil medføre store omkostninger for operatører, forbrugere eller samfundet. Desuden forventes antallet af anvendelser og mængder af det stof, der anvendes til sådanne reservedele, at falde, hvilket vil føre til en aftagende indvirkning på menneskers sundhed og miljøet i forbindelse med eksponering for eller udledning af det anvendte stof. Derfor bør ansøgeren fremlægge indholdet af den socioøkonomiske analyse som omhandlet i artikel 62, stk. 5, litra a), i forordning (EF) nr. 1907/2006 i kortfattet form. Dette berører ikke hensynet til den risiko som anvendelsen af stoffet udgør for menneskers sundhed eller miljøet eller behovet for, at ansøgeren påviser, at de socioøkonomiske fordele opvejer denne risiko.

                     (6)

                     Præciseringen af indholdet i ansøgninger om godkendelse af anvendelse af et stof i fremstillingen af reservedele eller i forbindelse med reparation af artikler og sammensatte produkter, der ikke længere fremstilles, bør medføre en reduceret arbejdsbyrde for Det Europæiske Kemikalieagentur (»agenturet«) i forbindelse med vurderingen af ansøgninger om godkendelse i disse særlige tilfælde. De gebyrer, der opkræves for sådanne ansøgninger, bør stå i et rimeligt forhold til agenturets forventede arbejdsbyrde i sådanne tilfælde og bør derfor nedsættes i forhold til det gebyr, der opkræves for ansøgninger om andre anvendelser. Af samme årsag bør afgifterne for fornyet vurdering af godkendelser af disse anvendelser nedsættes med samme forhold.

                     (7)

                     Kommissionens forordning (EF) nr. 340/2008 (7) bør derfor ændres.

                     (8)

                     Foranstaltningerne i denne forordning er i overensstemmelse med udtalelse fra det udvalg, der er nedsat ved artikel 133 i forordning (EF) nr. 1907/2006 —

               VEDTAGET DENNE FORORDNING:

            Artikel 1
            Ved denne forordning gennemføres artikel 61, stk. 1, artikel 62, stk. 4, litra e) og artikel 62, stk. 5, litra a), i forordning (EF) nr. 1907/2006 for så vidt angår ansøgninger om godkendelse og revurderingsrapporter angående enhver af de følgende anvendelser af et stof, som sådan eller i en blanding, der er opført i bilag XIV til nævnte forordning

                        a)

                        produktion af reservedele som artikler eller som sammensatte produkter til reparation af artikler eller sammensatte produkter, hvis fremstilling er ophørt eller vil være ophørt inden solnedgangsdatoen for dette stof som anført i bilag XIV, hvor dette stof blev anvendt i fremstillingen af disse artikler eller sammensatte produkter, og disse ikke kan fungere efter hensigten uden denne reservedel, og denne reservedel ikke kan fremstilles uden dette stof (»fremstilling af reservedele til udgåede produkter«)

                        b)

                        reparation af artikler eller sammensatte produkter, hvis fremstilling er ophørt eller vil være ophørt inden solnedgangsdatoen for dette stof som anført i bilag XIV, hvor dette stof blev anvendt i fremstillingen af disse artikler eller sammensatte produkter, og disse ikke kan repareres på anden måde end ved anvendelse af dette stof (»reparation af artikler eller sammensatte produkter, der ikke længere fremstilles«).

            Artikel 2

               1.   En ansøgning om godkendelse i henhold til artikel 62 i forordning (EF) nr. 1907/2006 af anvendelse af et stof i fremstillingen af reservedele til udgåede produkter eller i forbindelse med reparation af artikler eller sammensatte produkter, der ikke længere fremstilles, vil blive betragtet som værende i overensstemmelse med artikel 62, stk. 4, litra e), i nævnte forordning, når den omfatter følgende:

                           a)

                           en beskrivelse og analyse af stoffets funktion

                           b)

                           en begrundelse, der godtgør, at betingelserne i enten artikel 1, litra a) eller artikel 1, litra b) i nærværende forordning er opfyldt.

               2.   En ansøgning om godkendelse i henhold til artikel 62 i forordning (EF) nr. 1907/2006 af anvendelse af et stof i fremstillingen af reservedele til udgåede produkter eller i forbindelse med reparation af artikler eller sammensatte produkter, der ikke længere fremstilles, vil blive betragtet som værende i overensstemmelse med artikel 62, stk. 5, litra a), i nævnte forordning, når den omfatter følgende:

                           a)

                           en kortfattet beskrivelse af indvirkningen på menneskers sundhed eller miljøet i overensstemmelse med oplysningerne i kemikaliesikkerhedsrapporten

                           b)

                           en kortfattet beskrivelse af de socioøkonomiske fordele ved den anvendelse, der ansøges om, herunder en begrundelse, der godtgør, at betingelserne i enten artikel 1, litra a) eller artikel 1, litra b) i nærværende forordning er opfyldt

                           c)

                           en konklusion baseret på en sammenligning af risici og fordele ved anvendelsen af det stof, der ansøges om, som beskrevet i litra a) og b) i dette stykke.

               3.   Hvis ansøgningen om godkendelse indgives med henblik på anvendelse af et stof til fremstilling af reservedele til udgåede produkter eller i forbindelse med reparation af artikler eller sammensatte produkter, der ikke længere fremstilles, anses oplysningerne som omhandlet i stk. 1 og 2 i nærværende artikel sammen med eventuelle tredjepartsbidrag om mulige alternativer, indgivet i overensstemmelse med artikel 64, stk. 2, i forordning (EF) nr. 1907/2006, som tilstrækkelige til at vurdere de socioøkonomiske faktorer og egnetheden af alternativerne i forbindelse med anvendelsen af stoffet.

               4.   Stk. 1, 2 og 3 i nærværende artikel finder tilsvarende anvendelse på revurderingsrapporter, der er indgivet i henhold til artikel 61, stk. 1, i forordning (EF) nr. 1907/2006 vedrørende en godkendelse af anvendelsen af et stof i fremstillingen af reservedele til udgåede produkter eller i forbindelse med reparation af artikler eller sammensatte produkter, der ikke længere fremstilles.

               5.   Senest den 5. juli 2021 offentliggør Det Europæiske Kemikalieagentur (»agenturet«) specifikke formater til analyse af alternativer og den socioøkonomiske analyse, der skal anvendes i ansøgninger om godkendelse af anvendelser af stoffer til fremstilling af reservedele til udgåede produkter eller i forbindelse med reparation af artikler eller sammensatte produkter, der ikke længere fremstilles, samt i revurderingsrapporter vedrørende en godkendelse til sådanne anvendelser, der er indgivet i overensstemmelse med denne forordning og afspejler elementerne omhandlet i stk. 1 og 2.

            Artikel 3
            I forordning (EF) nr. 340/2008 foretages følgende ændringer:

                        1)

                        I artikel 8, stk. 2, tilføjes følgende afsnit efter fjerde afsnit:
                        »Agenturet opkræver et nedsat gebyr som fastsat i punkt 2 i bilag VI til nærværende forordning for ansøgninger om godkendelse af anvendelser af stoffer i fremstillingen af reservedele til udgåede produkter til reparation af artikler eller sammensatte produkter, der ikke længere fremstilles, som beskrevet i artikel 1, litra a), i Kommissionens gennemførelsesforordning (EU) 2021/876 (*1) samt i forbindelse med reparation af artikler eller sammensatte produkter, der ikke længere fremstilles, som beskrevet i artikel 1, litra b), i samme forordning, der indgives i overensstemmelse med nævnte gennemførelsesforordning.

                           (*1)  Kommissionens gennemførelsesforordning (EU) 2021/876 af 31. maj 2021om regler for anvendelsen af forordning (EF) nr. 1907/2006 for så vidt angår ansøgninger om godkendelse og revurderingsrapporter vedrørende anvendelsen af stoffer i fremstillingen af reservedele til udgåede produkter samt i forbindelse med reparation af artikler og sammensatte produkter, der ikke længere fremstilles, og ændring af forordning (EF) nr. 340/2008 (EUT 192).«."

                        2)

                        I artikel 9, stk. 2, tilføjes følgende afsnit efter fjerde afsnit:
                        »Agenturet opkræver en nedsat afgift som fastsat i punkt 2 i bilag VII til nærværende forordning for ansøgninger om godkendelse af anvendelser af stoffer i fremstillingen af reservedele til udgåede produkter til reparation af artikler eller sammensatte produkter, der ikke længere fremstilles, som beskrevet i artikel 1, litra a), i gennemførelsesforordning (EU) 2021/876 samt i forbindelse med reparation af artikler eller sammensatte produkter, der ikke længere fremstilles, som beskrevet i artikel 1, litra b), i samme forordning, der indgives i overensstemmelse med nævnte gennemførelsesforordning.«

                        3)

                        Bilag VI og VII erstattes af teksten som fastsat i bilaget til nærværende forordning.

            Artikel 4
            Denne forordning træder i kraft på tyvendedagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 31. maj 2021.

                  På Kommissionens vegne

               Ursula VON DER LEYEN

                  Formand

            (1)  EUT L 396 af 30.12.2006, s. 1.

            (2)  COM(2014) 368 final.

            (3)  COM(2018) 116 final.

            (4)  COM(2015) 614 final.

            (5)  Kredsløbet lukkes — en EU-handlingsplan for den cirkulære økonomi — Rådets konklusioner af 20. juni 2016, ST 10518 2016 INIT.

            (6)  »Sammensatte produkter« som beskrevet i Domstolens dom af 10. september 2015, Fédération des entreprises du commerce et de la distribution (FCD) og Fédération des magasins de bricolage et de l’aménagement de la maison (FMB), C-106/14, ECLI:EU:C:2015:576, præmis 48-54.

            (7)  Kommissionens forordning (EF) nr. 340/2008 af 16. april 2008 om gebyrer og afgifter til Det Europæiske Kemikalieagentur i henhold til Europa-Parlamentets og Rådets forordning (EF) nr. 1907/2006 om registrering, vurdering og godkendelse af samt begrænsninger for kemikalier (REACH) (EUT L 107 af 17.4.2008, s. 6).

            BILAG

                     »BILAG VI
                     Gebyrer for ansøgninger om godkendelse i henhold til artikel 62 i forordning (EF) nr. 1907/2006

                        1.
                        Gebyrer for ansøgninger om godkendelse

                           Tabel 1

                           Grundgebyrer

                                    Grundgebyr

                                    54 100  EUR

                                    Tillægsgebyr pr. stof

                                    10 820  EUR

                                    Tillægsgebyr pr. anvendelse

                                    48 690  EUR

                           Tabel 2

                           Nedsatte gebyrer for mellemstore virksomheder

                                    Grundgebyr

                                    40 575  EUR

                                    Tillægsgebyr pr. stof

                                    8 115  EUR

                                    Tillægsgebyr pr. anvendelse

                                    36 518  EUR

                           Tabel 3

                           Nedsatte gebyrer for små virksomheder

                                    Grundgebyr

                                    24 345  EUR

                                    Tillægsgebyr pr. stof

                                    4 869  EUR

                                    Tillægsgebyr pr. anvendelse

                                    21 911  EUR

                           Tabel 4

                           Nedsatte gebyrer for mikrovirksomheder

                                    Grundgebyr

                                    5 410  EUR

                                    Tillægsgebyr pr. stof

                                    1 082  EUR

                                    Tillægsgebyr pr. anvendelse

                                    4 869  EUR

                        2.
                        Gebyrer for ansøgninger om godkendelse af anvendelse af stoffer i fremstillingen af reservedele til udgåede produkter eller i forbindelse med reparation af artikler eller sammensatte produkter, der ikke længere fremstilles som omhandlet i artikel 8, stk. 2, femte afsnit.

                           Tabel 1

                           Grundgebyrer

                                    Grundgebyr

                                    27 050  EUR

                                    Tillægsgebyr pr. stof

                                    5 410  EUR

                                    Tillægsgebyr pr. anvendelse

                                    24 345  EUR

                           Tabel 2

                           Nedsatte gebyrer for mellemstore virksomheder

                                    Grundgebyr

                                    20 287  EUR

                                    Tillægsgebyr pr. stof

                                    4 057  EUR

                                    Tillægsgebyr pr. anvendelse

                                    18 259  EUR

                           Tabel 3

                           Nedsatte gebyrer for små virksomheder

                                    Grundgebyr

                                    12 172  EUR

                                    Tillægsgebyr pr. stof

                                    2 434  EUR

                                    Tillægsgebyr pr. anvendelse

                                    10 955  EUR

                           Tabel 4

                           Nedsatte gebyrer for mikrovirksomheder

                                    Grundgebyr

                                    2 705  EUR

                                    Tillægsgebyr pr. stof

                                    541 EUR

                                    Tillægsgebyr pr. anvendelse

                                    2 434  EUR

                     BILAG VII
                     Afgifter for fornyet vurdering af godkendelser i henhold til artikel 61 i forordning (EF) nr. 1907/2006

                        1.
                        Afgifter for fornyet vurdering af godkendelser

                           Tabel 1

                           Basisafgifter

                                    Basisafgift

                                    54 100  EUR

                                    Tillægsafgift pr. stof

                                    10 820  EUR

                                    Tillægsafgift pr. anvendelse

                                    48 690  EUR

                           Tabel 2

                           Nedsatte afgifter for mellemstore virksomheder

                                    Basisafgift

                                    40 575  EUR

                                    Tillægsafgift pr. stof

                                    8 115  EUR

                                    Tillægsafgift pr. anvendelse

                                    36 518  EUR

                           Tabel 3

                           Nedsatte afgifter for små virksomheder

                                    Basisafgift

                                    24 345  EUR

                                    Tillægsafgift pr. stof

                                    4 869  EUR

                                    Tillægsafgift pr. anvendelse

                                    21 911  EUR

                           Tabel 4

                           Nedsatte afgifter for mikrovirksomheder

                                    Basisafgift

                                    5 410  EUR

                                    Tillægsafgift pr. stof

                                    1 082  EUR

                                    Tillægsafgift pr. anvendelse

                                    4 869  EUR

                        2.
                        Afgifter for fornyet vurdering af godkendelser af anvendelser af stoffer i fremstillingen af reservedele til udgåede produkter eller i forbindelse med reparation af artikler eller sammensatte produkter, der ikke længere fremstilles som omhandlet i artikel 9, stk. 2, femte afsnit.

                           Tabel 1

                           Basisafgifter

                                    Basisafgift

                                    27 050  EUR

                                    Tillægsafgift pr. stof

                                    5 410  EUR

                                    Tillægsafgift pr. anvendelse

                                    24 345  EUR

                           Tabel 2

                           Nedsatte afgifter for mellemstore virksomheder

                                    Basisafgift

                                    20 287  EUR

                                    Tillægsafgift pr. stof

                                    4 057  EUR

                                    Tillægsafgift pr. anvendelse

                                    18 259  EUR

                           Tabel 3

                           Nedsatte afgifter for små virksomheder

                                    Basisafgift

                                    12 172  EUR

                                    Tillægsafgift pr. stof

                                    2 434  EUR

                                    Tillægsafgift pr. anvendelse

                                    10 955  EUR

                           Tabel 4

                           Nedsatte afgifter for mikrovirksomheder

                                    Basisafgift

                                    2 705  EUR

                                    Tillægsafgift pr. stof

                                    541 EUR

                                    Tillægsafgift pr. anvendelse

                                    2 434  EUR

               «


title: Kommissionens gennemførelsesforordning (EU) 2021/882 af 1. juni 2021 om tilladelse til markedsføring af tørrede larver af Tenebrio molitor som en ny fødevare i henhold til Europa-Parlamentets og Rådets forordning (EU) 2015/2283 og om ændring af Kommissionens gennemførelsesforordning (EU) 2017/2470 (EØS-relevant tekst)

text:
                  2.6.2021

                  DA

                  Den Europæiske Unions Tidende

                  L 194/16

         KOMMISSIONENS GENNEMFØRELSESFORORDNING (EU) 2021/882
         af 1. juni 2021
         om tilladelse til markedsføring af tørrede larver af Tenebrio molitor som en ny fødevare i henhold til Europa-Parlamentets og Rådets forordning (EU) 2015/2283 og om ændring af Kommissionens gennemførelsesforordning (EU) 2017/2470
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2015/2283 af 25. november 2015 om nye fødevarer, om ændring af Europa-Parlamentets og Rådets forordning (EU) nr. 1169/2011 og om ophævelse af Europa-Parlamentets og Rådets forordning (EF) nr. 258/97 og Kommissionens forordning (EF) nr. 1852/2001 (1), særlig artikel 12, og
         ud fra følgende betragtninger:

                     (1)

                     I forordning (EU) 2015/2283 fastsættes det, at kun nye fødevarer, der er godkendt og opført på EU-listen, må markedsføres i Unionen.

                     (2)

                     Kommissionens gennemførelsesforordning (EU) 2017/2470 (2) om EU-listen over nye fødevarer blev vedtaget i henhold til artikel 8 i forordning (EU) 2015/2283.

                     (3)

                     Virksomheden SAS EAP Group (»ansøgeren«) indgav den 13. februar 2018 en ansøgning til Kommissionen i overensstemmelse med artikel 10, stk. 1, i forordning (EU) 2015/2283 om tilladelse til at markedsføre tørrede larver af Tenebrio molitor (melskrubbe) i Unionen som en ny fødevare. I ansøgningen blev der anmodet om tilladelse til at anvende tørrede larver af Tenebrio molitor som hele, tørrede insekter i form af snacks og som fødevareingrediens i en række fødevarer, med den almindelige befolkning som målgruppe. Ansøgeren indgav også en anmodning til Kommissionen om beskyttelse af data omfattet af ejendomsrettigheder, som er indsendt i ansøgningen.

                     (4)

                     I overensstemmelse med artikel 10, stk. 3, i forordning (EU) 2015/2283 rådførte Kommissionen sig den 3. juli 2018 med Den Europæiske Fødevaresikkerhedsautoritet (»autoriteten«) og anmodede den om at afgive en videnskabelig udtalelse ved at foretage en vurdering af tørrede larver af Tenebrio molitor som en ny fødevare.

                     (5)

                     Den 24. november 2020 vedtog autoriteten en videnskabelig udtalelse om sikkerheden ved larver af Tenebrio molitor som en ny fødevare (3), jf. artikel 11 i forordning (EU) 2015/2283.

                     (6)

                     I denne udtalelse konkluderede autoriteten, at tørrede larver af Tenebrio molitor er sikre under de foreslåede anvendelsesformål og anvendelsesniveauer. Derfor danner autoritetens udtalelse tilstrækkeligt grundlag for at fastslå, at tørrede larver af Tenebrio molitor under de vurderede anvendelsesbetingelser er i overensstemmelse med artikel 12, stk. 1, i forordning (EU) 2015/2283.

                     (7)

                     I udtalelsen konkluderede autoriteten ligeledes, på grundlag af begrænset offentliggjort dokumentation for fødevareallergi i forbindelse med insekter, navnlig fra to undersøgelser på mennesker, hvor i alt fire formodede allergiske reaktioner blev tilskrevet tørrede larver af Tenebrio molitor, og en undersøgelse på dyr, at indtagelse af denne nye fødevare kan fremkalde sensibilisering over for melskrubbeproteiner samt tropomyosin fra andre kilder såsom krebsdyr og mider. Autoriteten anbefalede at gennemføre yderligere forskning i allergeniciteten af tørrede larver af Tenebrio molitor. For at efterkomme autoritetens anbefaling undersøger Kommissionen i øjeblikket, hvordan den nødvendige forskning i allergeniciteten af larver af Tenebrio molitor kan gennemføres.

                     (8)

                     Indtil autoriteten har vurderet de data, der opnås ved forskningen, og eftersom der i henhold til de data, der er tilgængelige for insektindustrien, kun er blevet indberettet de få ovennævnte allergiske tilfælde i forbindelse med tørrede larver af Tenebrio molitor (4), mener Kommissionen ikke, at der på EU-listen over godkendte nye fødevarer bør opføres særlige mærkningskrav om muligheden for, at tørrede larver af Tenebrio molitor kan forårsage primær sensibilisering.

                     (9)

                     Autoriteten anførte ligeledes i sin udtalelse, at indtagelse af tørrede larver af Tenebrio molitor kan forårsage allergiske reaktioner hos personer, der er allergiske over for krebsdyr og støvmider. Derudover bemærkede autoriteten, at yderligere allergener kan forekomme i den nye fødevare, hvis disse allergener er til stede i det substrat, der gives til insekterne. Dette kan omfatte allergener, der er opført i bilag II til Europa-Parlamentets og Rådets forordning (EU) nr. 1169/2011 (5). Tørrede larver af Tenebrio molitor, der stilles til rådighed for forbrugeren som sådan, og fødevarer, der indeholder tørrede larver af Tenebrio molitor, bør derfor mærkes på passende vis i overensstemmelse med kravene i artikel 9 i forordning (EU) 2015/2283 og forordning (EU) nr. 1169/2011.

                     (10)

                     Autoriteten bemærkede i udtalelsen, at dens konklusion om sikkerheden ved den nye fødevare var baseret på analyser af forurenende stoffer i den nye fødevare (6), en detaljeret beskrivelse af tørringsprocessen (7), analysedata om chitinniveauer (8) og data om den nye fødevares oxidative og mikrobiologiske status under opbevaring (9). Autoriteten bemærkede også, at den ikke kunne have nået frem til denne konklusion uden dataene fra de ikkeoffentliggjorte undersøgelsesrapporter, som var indeholdt i ansøgerens dossier.

                     (11)

                     Kommissionen bad ansøgeren om yderligere at præcisere begrundelsen for påberåbelse af ejendomsrettigheder til disse undersøgelser og at redegøre nærmere for deres påberåbelse af eneret til at henvise til disse undersøgelser, jf. artikel 26, stk. 2, litra b), i forordning (EU) 2015/2283.

                     (12)

                     Ansøgeren erklærede, at ansøgeren på det tidspunkt, hvor ansøgningen blev indgivet, havde ejendomsrettigheder til samt eneret til at henvise til analyserne af forurenende stoffer i den nye fødevare, den detaljerede beskrivelse af tørringsprocessen, analysedataene om chitinniveauer og dataene om den nye fødevares oxidative og mikrobiologiske status under opbevaring, og at tredjeparter derfor ikke lovligt kan få adgang til, anvende eller henvise til disse undersøgelser.

                     (13)

                     Kommissionen vurderede alle de af ansøgeren fremlagte oplysninger og vurderede, at ansøgeren på behørig vis har godtgjort, at kravene i artikel 26, stk. 2, i forordning (EU) 2015/2283 er opfyldt. Derfor bør de specifikke undersøgelser af analyser af forurenende stoffer i den nye fødevare, den detaljerede beskrivelse af tørringsprocessen, analysedataene om chitinniveauer og dataene om den nye fødevares oxidative og mikrobiologiske status under opbevaring, som er indeholdt i ansøgerens dossier, og hvorpå autoriteten baserede sin konklusion om sikkerheden ved den nye fødevare, og uden hvilke den ikke kunne have vurderet den nye fødevare, ikke anvendes til fordel for en senere ansøger i en periode på fem år fra datoen for denne forordnings ikrafttræden. Følgelig bør kun ansøgeren have tilladelse til at markedsføre tørrede larver af Tenebrio molitor i Unionen i denne periode.

                     (14)

                     Begrænsningen af godkendelsen af tørrede larver af Tenebrio molitor og ansøgerens krav om eneret til at kunne henvise til undersøgelser, der er indeholdt i ansøgerens dossier, er imidlertid ikke til hinder for, at andre ansøgere kan ansøge om tilladelse til at markedsføre den samme nye fødevare, forudsat at deres ansøgning er baseret på lovligt indhentede oplysninger til støtte for en sådan godkendelse.

                     (15)

                     Bilaget til gennemførelsesforordning (EU) 2017/2470 bør derfor ændres.

                     (16)

                     Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —

               VEDTAGET DENNE FORORDNING:

            Artikel 1

               1.   Tørrede larver af Tenebrio molitor, som specificeret i bilaget til nærværende forordning, opføres på EU-listen over godkendte nye fødevarer i gennemførelsesforordning (EU) 2017/2470.

               2.   I en periode på fem år fra datoen for denne forordnings ikrafttræden må kun den oprindelige ansøger, dvs.:

                           Virksomhed: SAS EAP Group

                           Adresse: 35 Boulevard du Libre Échange, 31650 Saint-Orens-de-Gameville, Frankrig

                           markedsføre den nye fødevare nævnt i stk. 1 i Unionen, medmindre en efterfølgende ansøger får godkendt den samme nye fødevare uden henvisning til de data, der er beskyttet i henhold til denne forordnings artikel 2, eller med samtykke fra SAS EAP Group.

               3.   De i stk. 1 omhandlede oplysninger i EU-listen skal omfatte de i bilaget til nærværende forordning fastsatte anvendelsesbetingelser og mærkningskrav.

            Artikel 2
            Undersøgelserne i ansøgningen, på grundlag af hvilke den nye fødevare nævnt i artikel 1 er blevet vurderet af EFSA, og som af ansøgeren er angivet som værende omfattet af ejendomsrettigheder, og uden hvilke den nye fødevare ikke kunne være blevet godkendt, må ikke anvendes til fordel for en efterfølgende ansøger i en periode på fem år fra datoen for ikrafttrædelsen af denne forordning uden samtykke fra SAS EAP Group.

            Artikel 3
            Bilaget til gennemførelsesforordning (EU) 2017/2470 ændres som angivet i bilaget til nærværende forordning.

            Artikel 4
            Denne forordning træder i kraft på tyvendedagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 1. juni 2021.

                  På Kommissionens vegne

               Ursula VON DER LEYEN

                  Formand

            (1)  EUT L 327 af 11.12.2015, s. 1.

            (2)  Kommissionens gennemførelsesforordning (EU) 2017/2470 af 20. december 2017 om EU-listen over nye fødevarer i overensstemmelse med Europa-Parlamentets og Rådets forordning (EU) 2015/2283 om nye fødevarer (EUT L 351 af 30.12.2017, s. 72).

            (3)  Safety of dried yellow mealworm (Tenebrio molitor larva) as a novel food pursuant to Regulation (EU) 2015/2283; EFSA Journal 2021:19(1):6343.

            (4)  Larver af Tenebrio molitor markedsføres i en række medlemsstater i henhold til de overgangsforanstaltninger, der er fastsat i artikel 35, stk. 2, i forordning (EU) 2015/2283.

            (5)  Europa-Parlamentets og Rådets forordning (EU) nr. 1169/2011 af 25. oktober 2011 om fødevareinformation til forbrugerne, om ændring af Europa-Parlamentets og Rådets forordning (EF) nr. 1924/2006 og (EF) nr. 1925/2006 og om ophævelse af Kommissionens direktiv 87/250/EØF, Rådets direktiv 90/496/EØF, Kommissionens direktiv 1999/10/EF, Europa-Parlamentets og Rådets direktiv 2000/13/EF, Kommissionens direktiv 2002/67/EF og 2008/5/EF og Kommissionens forordning (EF) nr. 608/2004 (EUT L 304 af 22.11.2011, s. 18).

            (6)  SAS EAP Group 2016 (ikke offentliggjort).

            (7)  SAS EAP Group 2013 (ikke offentliggjort).

            (8)  SAS EAP Group 2018 (ikke offentliggjort).

            (9)  SAS EAP Group 2020 (ikke offentliggjort).

            BILAG
            I bilaget til gennemførelsesforordning (EU) 2017/2470 foretages følgende ændringer:

                        1)

                        Følgende indsættes i tabel 1 (Godkendte nye fødevarer) i den alfabetiske rækkefølge:

                                    Godkendt ny fødevare

                                    Anvendelsesbetingelser for den nye fødevare

                                    Supplerende specifikke mærkningskrav

                                    Andre krav

                                    Databeskyttelse

                                    »Tørrede larver af Tenebrio molitor (melskrubbe)

                                       Specificeret fødevarekategori

                                       Maksimumsindhold

                                                1.

                                                Den nye fødevare betegnes »Tørrede larver af Tenebrio molitor (melskrubbe)« på mærkningen af de fødevarer, der indeholder dem.

                                                2.

                                                Det skal være angivet på mærkningen af fødevarer, der indeholder tørrede larver af Tenebrio molitor (melskrubbe), at denne ingrediens kan fremkalde allergiske reaktioner hos forbrugere med kendte allergier over for krebsdyr og produkter heraf samt over for støvmider. Erklæringen skal anbringes tæt på ingredienslisten.

                                    Godkendt den 22. juni 2021. Godkendelsen er baseret på videnskabelig dokumentation og videnskabelige data omfattet af ejendomsrettigheder i overensstemmelse med artikel 26 i forordning (EU) 2015/2283.
                                    Ansøger: SAS EAP Group, 35 Boulevard du Libre Échange, 31650 Saint-Orens-de-Gameville, Frankrig.
                                    I databeskyttelsesperioden må den nye fødevare kun markedsføres i Unionen af SAS EAP Group, medmindre en efterfølgende ansøger får godkendt denne nye fødevare uden henvisning til den videnskabelige dokumentation eller de videnskabelige data omfattet af ejendomsrettigheder i henhold til artikel 26 i forordning (EU) 2015/2283 eller med samtykke fra SAS EAP Group.
                                    Slutdato for databeskyttelsen: den 22. juni 2026«.

                                    Tørrede larver af Tenebrio molitor, hele eller pulveriserede

                                    Proteinprodukter

                                    10 g/100 g

                                    Kiks

                                    10 g/100 g

                                    Bælgplantebaserede retter

                                    10 g/100 g

                                    Pastabaserede produkter

                                    10 g/100 g

                        2)

                        Følgende indsættes i tabel 2 (Specifikationer) i den alfabetiske rækkefølge:

                                    Godkendt ny fødevare

                                    Specifikationer

                                    »Tørrede larver af Tenebrio molitor (melskrubbe)

                                       Beskrivelse/definition:

                                    Den nye fødevare er hele larven af melskrubbe, termisk tørret, enten hel (blancherede, ovntørrede larver) eller i form af et pulver (blancherede, ovntørrede, formalede larver). Udtrykket »melskrubbe« henviser til larveformen af Tenebrio molitor, en insektart, der tilhører familien Tenebrionidae (skyggebiller).
                                    Hele melskrubben er bestemt til konsum, og ingen dele fjernes.
                                    Der kræves en fasteperiode på mindst 24 timer inden den termiske tørringsfase, således at larverne kan skille sig af med maveindholdet.

                                       Karakteristik/sammensætning:

                                                Aske (% w/w): 3,5-4,5

                                                Vandindhold (% w/w): 1-8

                                                Råprotein (N x 6,25) (% w/w): 56-61

                                                Fordøjelige kulhydrater  (*1) (% w/w): 1-6

                                                Fedt (% w/w): 25-30

                                                heraf mættet (% w/w): 4-9

                                                Peroxidtal (Meq O2/kg fedtstof): ≤ 5

                                                Kostfibre (% w/w): 4-7

                                                Chitin (% w/w): 4-7

                                       Tungmetaller:

                                                Bly: ≤ 0,075 mg/kg

                                                Cadmium: ≤ 0,1 mg/kg

                                       Mykotoksiner:

                                                Aflatoxiner (summen af B1, B2, G1, G2): ≤ 4 μg/kg

                                                Aflatoksin B1: ≤ 2 μg/kg

                                                Deoxynivalenol: ≤ 200 μg/kg

                                                Ochratoksin A: ≤ 1 μg/kg

                                       Mikrobiologiske kriterier:

                                                Samlet aerobt kimtal: ≤ 105 CFU  (*2)/g

                                                Gær- og skimmelsvampe: ≤ 100 CFU/g

                                                   Escherichia coli: ≤ 50 CFU/g

                                                   Salmonella spp.: Ikke påvist i 25 g

                                                   Listeria monocytogenes: Ikke påvist i 25 g

                                                Sulfitreducerende anaerobe bakterier: ≤ 30 CFU/g

                                                   Bacillus cereus (formodet): ≤ 100 CFU/g

                                                Enterobakterier (formodet): < 10 CFU/g

                                                Koagulasepositive stafylokokker: ≤ 100 CFU/g

               (*1)  Fordøjelige kulhydrater = 100 – (råprotein + fedt + kostfibre + aske + vandindhold).

               (*2)  FU: kolonidannende enheder«